Komisjoni määrus (EMÜ) nr 65/82,

13. jaanuar 1982,

milles sätestatakse suhkru järgmisesse turustusaastasse ülekandmise üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 30. juuni 1981. aasta määrust (EMÜ) nr 1785/81 suhkrusektori turgude ühise korralduse kohta, [1] eriti selle artikli 27 lõiget 3, artikli 32 lõiget 3 ja artiklit 48,

ning arvestades, et:

määruse (EMÜ) nr 1785/81 artikliga 27 nähakse ette, et iga ettevõtja võib teha otsuse kanda A-kvooti ületav suhkrutoodang tervenisti või osaliselt üle järgmisesse turustusaastasse kõnealuse turustusaasta toodangu osana; pidades silmas võimalust, et suhkrutootmisettevõtja võib teha otsuse kanda üle kogu A-kvooti ületav toodang, tuleks asjaomased suhkrupeedi tootjad kõnealuse otsuse tegemisse tihedalt kaasata seda küsimust käsitleva tegevusalasisese kokkuleppe abil, lähtudes nõukogu 20. veebruari 1968. aasta määrusest (EMÜ) nr 206/68, milles sätestatakse suhkrupeedi ostu käsitlevate lepingute ja tegevusalasiseste kokkulepete raameeskirjad, [2] viimati muudetud Kreeka ühinemisaktiga; Prantsuse ülemeredepartemangude roosuhkru tootjate ja suhkruroo tootjate vahelised suhted on asjaomase käitise ühiskomisjoni lahendada; seepärast on roosuhkru ülekandmiseks vaja kõnealuse komisjoni eelnevat nõusolekut;

ülekandmise põhimõtet saab kohaldada üksnes tegelikult toodetud suhkru suhtes; seepärast on asjakohane sätestada, et ettevõtja võib teha otsuse kanda üle üksnes see A-kvooti ületav suhkur, mille tootmist on kinnitanud asjaomane liikmesriik, ja kehtestada sellise kinnitamise eeskirjad, eriti seoses teabega, mille ettevõtja peab sel eesmärgil esitama;

määruse (EMÜ) nr 1785/81 artikli 27 lõike 3 teise lõiguga nähakse ette maks, mida tasutakse selliselt ülekantud suhkrult, mis realiseeritakse 12 järjestikuse kuu pikkuse kohustusliku ladustusperioodi jooksul; nagu ka kogu muu realiseeritud suhkru puhul õigustab sellise suhkru realiseerimine kõnealuse perioodi jooksul määruse (EMÜ) nr 1785/81 artikli 8 lõike 2 kolmanda lõigu punktis a nimetatud laomaksuga võrdse lisasummaga maksustamist;

käesolev määrus peab asendama komisjoni 20. jaanuari 1969. aasta määrust (EMÜ) nr 103/69, milles sätestatakse üksikasjalikud eeskirjad ühe aasta suhkrutoodangu osa ülekandmiseks järgmisesse turustusaastasse, [3] muudetud määrusega (EMÜ) nr 144/69 [4];

Kreeka suhkrupeeditootjatel ei ole enda esindamiseks veel konkreetseid tegevusalaorganisatsioone; seepärast tuleks ette näha üleminekumeede suhkru ülekandmiseks majandusaastast 1981/82;

suhkruturu korralduskomitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

1. Ettevõtja võib kanda peedisuhkru koguse üle järgmisesse turustusaastasse määruse (EMÜ) nr 1785/81 artikli 27 kohaselt üksnes juhul, kui see on sätestatud tegevusalasiseses kokkuleppes määruse (EMÜ) nr 206/68 artikli 1 tähenduses.

Peedisuhkru järgmisesse turustusaastasse ülekandmiseks sisaldab esimeses lõigus nimetatud kokkulepe sätteid, mis käsitlevad ülekantava suhkru kogusele vastavat suhkrupeedi kogust ja selle koguse jaotamist asjaomaste suhkrupeeditootjate vahel.

2. Ettevõtja võib kanda roosuhkru koguse üle järgmisesse turustusaastasse määruse (EMÜ) nr 1785/81 artikli 27 kohaselt üksnes juhul, kui asjaomase käitise ühiskomisjon on selle heaks kiitnud.

Artikkel 2

1. Ettevõtja võib teha otsuse kanda suhkur üle üksnes juhul, kui asjaomane liikmesriik kinnitab, et kõnealune suhkur ületab A-kvooti.

2. Lõikes 1 nimetatud kinnitamise põhjendatuses veendumiseks peab liikmesriik:

a) liitma eelmisest turustusaastast ülekantud suhkrukogused ja jooksval turustusaastal enne asjakohase ülekandmisotsuse tegemise kuupäeva toodetud suhkrukogused ja

b) lahutama punktis a nimetatud summast enne viimase ülekandmisotsuse tegemise kuupäeva vajaduse korral väljaveetavad C-suhkru kogused ja samuti kogused, mille kohta on vajaduse korral tehtud ülekandmisotsus jooksval turustusaastal.

Suhkrukogus, mille kõnealune ettevõtja võib üle kanda, ei tohi olla suurem kui esimeses lõigus nimetatud arvutuste tulemuse ja kõnealuse ettevõtja A-kvoodi erinevus.

3. Teatavasse turustusaastasse ülekantud suhkrukoguseid käsitletakse esimese kõnealusel aastal toodetud suhkrukogusena.

Artikkel 3

1. Kui ülekandmisotsuse teinud ettevõtja ei ole tasunud ülekantavaks suhkruks töödeldud suhkrupeedi puhul esialgset makset, mis vastab kehtivale A-suhkrupeedi miinimumhinnale sellel turustusaastal, mil suhkrupeet toodeti, on kõnealune ettevõtja kohustatud jagama määruse (EMÜ) nr 1785/81 artiklis 27 nimetatud ajavahemikuks antud ladustamishüvitist suhkrupeedi tootjaga. Selle jagamise puhul võetakse arvesse järgmist:

a) määruse (EMÜ) nr 1785/81 artiklis 8 nimetatud ladustamishüvitise suuruse fikseerimisel arvesse võetud rahastamiskulud;

b) kõnealuse määruse artikli 29 lõikes 2 nimetatud protsent;

c) kõnealuse määruse artikli 4 lõikes 2 nimetatud saagis.

2. Määruse (EMÜ) nr 1785/81 artikli 30 lõike 3 kohaldamisel võib tegevusalasisese kokkuleppe alusel teha erandi kõnealuse määruse artikli 32 lõike 2 teise taande sätetest.

Käesoleva lõike kohaldamine ei tohi põhjustada olukorda, kus kõikide tootjate kogulaekumid on väiksemad kui eespool nimetatud määruse artiklite 6 ja 32 kohaldamisest tulenevad kogulaekumid.

Artikkel 4

Määruse (EMÜ) nr 1785/81 artikli 27 lõikes 2 nimetatud teade sisaldab järgmist:

a) ülekantav kogus, väljendatud valge suhkruna;

b) käesoleva määruse artiklis 2 nimetatud kinnitamiseks vajalik teave.

Liikmesriigid võivad siiski nõuda lisateavet.

Artikkel 5

1. Välja arvatud asjaomase liikmesriigi poolt tunnustatud vääramatu jõu korral ja ilma et see piiraks artikli 2 lõike 3 kohaldamist, tuleb ülekantud suhkrukoguselt, mille puhul ettevõtjad ei ole järginud määruse (EMÜ) nr 1785/81 artikli 27 lõikes 2 nimetatud ladustamiskohustust, liikmesriikidele tasuda summa suurusega 20 eküüd 100 kg kohta. Liikmesriikidele tuleb esimeses lõigus nimetatud suhkrukoguselt tasuda lisaks summa, mis võrdub määruse (EMÜ) nr 1785/81 artikli 8 lõike 2 kolmanda lõigu punktis a nimetatud ja suhkru müümise ajal kehtiva ladustamismaksuga.

2. Liikmesriigid võtavad käesoleva artikli kohaldamiseks vajalikud meetmed, eriti juhtudel, kui asjaomane ettevõtja toetub vääramatule jõule.

Artikkel 6

Käesolevaga tunnistatakse määrus (EMÜ) nr 103/69 kehtetuks.

Artikkel 7

Käesolev määrus jõustub päeval pärast selle avaldamist Euroopa Ühenduste Teatajas.

Artikli 1 lõike 1 sätteid ei kohaldata Kreekas turustusaastast 1981/82 turustusaastasse 1982/83 ülekantava suhkru suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 13. jaanuar 1982

Komisjoni nimel

komisjoni liige

Poul Dalsager

[1] EÜT L 177, 1.7.1981, lk 4.

[2] EÜT L 47, 23.2.1968, lk 1.

[3] EÜT L 14, 21.1.1969, lk 9.

[4] EÜT L 20, 27.1.1969, lk 6.

--------------------------------------------------